Dodetal styg ná Russiese mynongelukDie myn in Siberië waar die ongeluk Donderdagoggend plaasgevind het. Minstens 52 mense is reeds dood. (Foto: AFP) Die dodetal ná ’n ongeluk Donderdag by ’n Russiese steenkoolmyn in Siberië het tot 52 gestyg. Onder die slagoffers is ook ses nooddienswerkers, wat glo weens ’n tekort aan suurstof versmoor het. ŉ Strafregtelike ondersoek is intussen van stapel gestuur terwyl drie senior mynbestuurders glo vir veiligheidsoortredings aangehou word. Maroela Media het vroeër berig dat daar 285 mense by die Listvyazhnaya-myn in die Kemerovo-streek naby die dorp Belovo was toe die ongeluk gebeur het. Meeste mense is glo uit die gebied verwyder, waarvan minstens 40 tans in die hospitaal behandel word. ŉ Noodreddingsoperasie is egter Donderdag uit vrese vir ŉ ontploffing gestaak. Die presiese oorsaak van die ongeluk is nog nie duidelik nie. Luidens berigte deur Russiese media word daar vermoed dat stof in ’n ventilasieskag aan die brand geslaan en die myn met rook gevul het. Die nuusagentskap RIA Novosti het aanklaers aangehaal wat sê dat ’n vonk moontlik tot ’n metaanontploffing gelei het. Intussen word senior bestuurders van die myn, onder wie die direkteur en adjunkdirekteur, vir vermoedelike veiligheidsoortredings aangehou terwyl ’n strafregtelike ondersoek voortduur. “Tydens die aanvanklike ondersoek is vasgestel dat die aangehoudenes nywerheidsveiligheidsvereistes oortree het,” het Rusland se ondersoekkomitee in ’n verklaring gesê. Sergei Tsivilev, goewerneur van die streek, het ŉ rouperiode van drie dae aangekondig wat Vrydag begin het. Inwoners van die dorp Gramoteino het vroeër die dag in sneeu en yskoue temperature buite die ingang van die myn saamgedrom. AFP berig die skare was “gespanne” en het geweier om met joernaliste te praat. Rusland se president, Wladimir Poetin, het die voorval intussen as ŉ “groot tragedie” beskryf.